
PARLAMENTUL ROMÂNIEI

CAMERA DEPUTAŢILOR

COMISIA PENTRU TEHNOLOGIA INFORMAŢIEI ŞI COMUNICAŢIILOR

BIROULUI PERMANENT 

AL

CAMEREI DEPUTAŢILOR
           Vă  înaintăm, alăturat, RAPORTUL asupra propunerii legislative privind accesul liber la conexiuni publice de internet, trimisă spre dezbatere, în fond, Comisiei pentru tehnologia informaţiei şi comunicaţiilor, cu adresa nr. Pl-x nr. 446 din 10 octombrie 2016.
            În raport de obiectul şi conţinutul său, propunerea legislativă face parte din categoria legilor ordinare.

 VICEPREȘEDINTE,
Ionuț Cristian Săvoiu
  


PARLAMENTUL ROMÂNIEI

CAMERA DEPUTAŢILOR

COMISIA PENTRU TEHNOLOGIA INFORMAŢIEI ŞI COMUNICAŢIILOR 
RAPORT  
asupra propunerii legislative privind accesul liber la conexiuni publice de internet 

În conformitate cu prevederile art. 95 din Regulamentul Camerei Deputaţilor, republicat, Comisia pentru tehnologia informaţiei şi comunicaţiilor a fost sesizată spre dezbatere, în fond, cu propunerea legislativă privind accesul liber la conexiuni publice de internet trimisă cu adresa nr. PL.x 446 din 10 octombrie 2016 și înregistrată cu nr. 4c-16/52 din 10 octombrie 2016. 
Potrivit prevederilor art.75 alin.(1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 05.10.2016.

Consiliul Legislativ a avizat negativ propunerea legislativă conform avizului nr.523 din 26.05.2016.
Guvernul a transmis un punct de vedere negativ asupra propunerii legislative, conform adresei nr.412/20.09.2016.
Comisia pentru industrii și servicii a avizat negativ propunerea legislativă, conform avizului nr.4c-3/406 din 19.09.2016.
Comisia juridică, de disciplină şi imunităţi a avizat negativ inițiativa legislativă, conform avizului Pl-x nr. 446 din 17.10.2016.

Propunerea legislativă are ca obiect de reglementare crearea cadrului legislativ care să permită accesul liber la conexiuni publice de internet a tuturor cetăţenilor români, în spaţiile publice de pe teritoriul ţării, impunând autorităţilor locale şi operatorilor de telefonie mobilă anumite obligaţii.
Prezenta inițiativă legislativă prevede ca organizațiile cu statut de utilitate publică, instituțiile de interes public și autoritățile administrației publice locale, în domeniul administrat de acestea și în zonele turistice din unitatea teritorială aflată în administrare, au obligația să asigure internet gratuit, cu acces neîntrerupt, prin contractarea unui agent economic ce servește drept provider. Totodată unitățile de administrație publică vor asigura accesul gratuit persoanelor la internet, în interiorul și în perimetrul fiecărei clădiri deținute de acestea. De asemenea, operatorii de telefonie mobilă vor trebui să asigure tuturor clienților în mod gratuit, un pachet minim lunar de 500 de MB trafic de internet pe mobil.

În conformitate cu prevederile art.61 din Regulamentul Camerei Deputaţilor, republicat, Comisia pentru tehnologia informaţiei şi comunicaţiilor a dezbătut propunerea legislativă pe parcursul mai multor şedinţe. 
În ședința din 25 octombrie 2016, din numărul total de 16 membri ai Comisiei pentru tehnologia informaţiei şi comunicaţiilor au participat la dezbateri 12 deputaţi.
În urma dezbaterilor membrii Comisiei pentru tehnologia informaţiei şi comunicaţiilor au hotărât, cu unanimitate de voturi a membrilor prezenți, să propună plenului Camerei Deputaţilor respingerea propunerii legislative privind accesul liber la conexiuni publice de internet, din următoarele considerente:

· stabilirea pentru persoanele juridice de drept privat, a obligației de a furniza gratuit internet sau de a permite accesul gratuit la o conexiune de internet, îngrădesc exercitarea libertății economice, libertate fundamentală prevăzută la art. 45 din Constituția României care prevede că: “accesul liber al persoanei la o activitate economică, libera inițiativă și exercitarea acestora în condițiile legii sunt garantate”; restrângerea acestei libertăți nu este permisă decât în condițiile art. 53 din legea fundamentală, respectiv pentru “apărarea securității naționale, a ordinii, a sănătății or a moralei publice, a drepturilor și a libertăților cetățenilor; desfășurarea instrucției penale; prevenirea consecințelor unei calamități naturale, ale unui dezastru ori ale unui sinistru deosebit de grav”;
· acordarea unor gratuități prin lege este pasibilă a genera tarife mai ridicate la serviciile conexe deoarece operatorii de telefonie vor dori să acopere costurile legate de furnizarea cu titlul gratuit a unor servicii;
· având în vedere faptul că există încă zone în România, în special în mediul rural, unde serviciile de telefonie și internet nu au acoperire, prevederile de la art.4 alin. (1) nu pot fi aplicate;
· referitor la art.6 al propunerii legislative menționăm faptul că OUG nr.34/2006 a fost abrogată prin art. 238 din Legea nr. 98/2016 privind achizițiile publice, cu modificările ulterioare;
· în ceea ce privește derogarea propusă la art.6 alin. (2) din inițiativa legislativă, prin care se dorește să se introducă o excepție de la aplicarea legislației privind achizițiile publice, aceasta excedează dispozițiilor legislației europene, existând riscul declanșării unei proceduri de infingement.
În raport de obiectul şi conţinutul reglementării, propunerea legislativă face parte din categoria legilor ordinare. 
VICEPREŞEDINTE,                                             SECRETAR,
 Ionuț Cristian Săvoiu                                     Sorin Avram Iacoban

